Lanqas irrid nemmen. Tletin sena. Daqt wasalt għaċ-ċentinarju... 🙂 Kien hemm żmien meta sena kienet bla tmiem. Meta bejn Milied u ieħor kien hemm jiem (u ljieli) li jiswew sena 'l wieħed. Il-Futur kien biss kunċett astratt li ħadd qatt ma jista' jfiehem sew, sakemm tidħol fid-dinja tax-xogħol u ssib ruħek maqbud fil-magna tal-ħajja. U fl-aħħar tħares 'il fuq biex tieħu nifs u ssibu quddiemek: Tletin! Meta beda jeħfiefli xagħri qas tant tajt kas. Anzi, bilkemm ma ħadtx gost għax issa kelli l-isbaħ skuża nqaxxar kollox u filgħodu nista' nirrombla mis-sodda dritt għal barra. U lanqas nista' ngerger li saħħti marret lura. Iva vera li l-ħobż m'għadux ħabib tiegħi (kelli naċċetta li l-ħbiberija mal-furnar tiġi bi ħbiberija intima oħra mal-ispiżjar...). Iżda nirringrazzja 'l Alla li għadni niflaħ naħdem, u minkejja xi żewġ skorfini neqsin għadni ftit jew wisq naħdem sew. S'issa għaddejt mill-VRT tal-ħajja. S'issa. Iżda mingħajr ma tkun taf jibda dieħel ġo fik spirtu storiku. 'Fi żmieni'.....'Meta kont iżgħar'...'Tiftarku meta konna?'...u frażijiet oħra bħal dawn li jlissnu tbissima ta' kompliċita f'kull min hemm madwarek li laħaq it-tletin. U dawk li għadhom le, jħarsu lejk b'dik il-ħarsa suspettuża li turik li diġa mhux tgħoġobhom l-idea li daqt iridu jibdew iħallsulek il-pensjoni. Darba azzardajt ngħaddi kumment dwar kemm kien mowbajl tajjeb in-Nokia 3310 quddiem grupp nies iżgħar minni. 'Xiex, ma jiħux ritratti? Mhux ? Bla internet?'...ħassejtni midgħi. Nammetti għandi ċertu nostalġija għal tfuliti. Jien parti mill-aħħar ġenerazzjoni li kienet tilgħab futbol fit-triq. Jaħasra kemm kissirt qsari, lqatt karozzi u tlift blalen! U kemm ma kontx niskurja jaħasra! Imma konna nieħdu gost. U jekk mhux futbol, konna mmorru ħruġ fil-kampanja, jew xi film flimkien jew nintefgħu fuq bank u nintilfu f'diskussjonijiet twal psewdo-filosofiċi. Ġappuniżi fuq it-Taljan, u konna nitkellmu Taljan 'tajjeb' għax dak konna naraw. ...lista twila ta' serji interminabbli u mhux tajbin għat-tfal. Imbagħad meta tibda titfarfar... u l-films projbiti ta' wara l-ħdax. Daż-żmien anke mid-dnub neħħejna l-gost daqs kemm kollox sar faċli. Niftakar it-tmiem tat-tmeninijiet, fosthom l-elezzjoni tal-'87 u l-massakru tal-anġli fil-marċ ta' filgħodu tal-Ħamrun. Memorji mbegħda u mċajpra ta' żmien li ma lħaqtx. Imbagħad bdiet l-era tal-Ewropa, u l-battalja politika twila tad-disgħinijiet. Niftakar it- tal-Imsida bħala novita impressjonanti, u l-bini tal-mitjar ta' Ħal Luqa. Niftakar il- (u l-ħruq ta' stonku li kienu jqabbduni), u d- tad-disgħinijiet: bħala novita kbira, u l-mowbajls Alcatel fejn l-iskrin ma kienx iħallik tara iktar minn żewġ ringieli. U niftakar il- ...u li nhar ta' Sibt konna mmorru nikru film m'għand tal-vidjows! U invenzjonijiet oħra dubjużi bħall- li kienet twegħdek ġisem t'Alla Grieg waqt li toqgħod bilwieqfa kalm taqra magazin. Iżda l-aqwa memorji huma dawk tan-nies li ltqajt magħhom f'dawn l-aħħar tletin sena, u li għallmuni nsir bniedem aħjar. Dawk in-nies li emmnu fija u ħafruli anke meta żbaljajt u ma kienx ħaqqni. Anke dawk in-nies li għamluli l-ħsara (u li mhumiex ftit), xorta kuntent li sirt nafhom. Jekk m'għallmuni xejn, għallmuni ma nsirx bħalhom. Hawn min jgħid li l-eta hi biss numru, iżda ma naqbilx. L-eta hi bħaċ-ċrieki taz-zokk tas-siġra. Ċrieki moħbija li ma jidhrux qabel mal-ħajja taħsdek minn wiċċ l-art. U hekk kif daqt ngħalaq it-tletin, ħaġa biss nitlob lill-Mulej; li meta jasal jum il-ħsad, is-siġra tkun ħalliet frott xieraq għaċ-ċrieki kollha li tkun dawwret maz-zokk.
Tletin.